Javaslat A TANÁCS HATÁROZATA a szállítási lánc biztonságával kapcsolatos kérdéseket érintő vámügyi együttműködésről szóló, az Európai Unió és Kanada közötti megállapodás megkötéséről /* COM/2012/0144 final - 2012/0073 (NLE) */





INDOKOLÁS 1. A javaslat háttere Az Európai Unió és Kanada közötti vámügyi kapcsolatok a vámügyi együttműködésről és a vámügyekben történő kölcsönös segítségnyújtásról szóló, 1998. január 1-jén hatályba lépett megállapodáson[1] (a továbbiakban: Alapmegállapodás) alapulnak. 2005 decemberében Kanada határszolgálati ügynöksége, a Canada Border Services Agency (a továbbiakban: CBSA) érdeklődését fejezte ki az Európai Unió és Kanada közötti, a szállítási lánc biztonságát érintő együttműködés szorosabbá tétele iránt. Több véleménycsere nyomán a Bizottság és a CBSA között megállapodás született az Európai Unió és Kanada közötti vámügyi együttműködést kiterjesztő új megállapodás lehetséges hatályáról. 2009. november 26-án a Tanács határozatot fogadott el, amelyben felhatalmazta a Bizottságot, hogy Kanadával tárgyalásokat kezdjen. A tárgyalások 2011 májusában megkezdődtek. A tárgyalások eredményeként megfogalmazásra került a szállítási lánc biztonságával kapcsolatos kérdéseket érintő vámügyi együttműködésről szóló, az Európai Unió és Kanada közötti megállapodás tervezete (a továbbiakban: megállapodástervezet), amely az Alapmegállapodásra épül és azt kibővíti. A megállapodástervezet jogalapot fog létrehozni a szállítási lánc biztonságával és a kockázatkezeléssel kapcsolatos kérdéseket érintő, az Európai Unió és Kanada közötti vámügyi együttműködéshez, amely kiterjed a következőkre: a nemzetközi kereskedelem logisztikai lánca biztonságának vámügyi tekintetben történő megerősítése és egyúttal a jogszerű kereskedelem megkönnyítése; minimumstandardok kialakítása – a megvalósíthatóság korlátain belül – a kockázatkezelési módszerek és a kapcsolódó követelmények és programok tekintetében; a kockázatkezelési módszerek, a kockázati standardok, a biztonsági ellenőrzések, a szállítótartályok biztonsága és a kereskedelmi partnerségi programok – köztük az egyenértékű kereskedelemkönnyítő intézkedések – kölcsönös elismerésére való törekvés és adott esetben ezen elismerés bevezetése; a szállítási lánc biztonságára és a kockázatkezelésre vonatkozó információk cseréje, figyelemmel az információk bizalmas kezelése és a személyes adatok védelme tekintetében az Alapmegállapodás 16. cikkében és a Szerződő Felek vonatkozó szabályozásában előírt követelményekre; ilyen célú kapcsolattartó pontok létrehozása; adatcsere-felület létrehozása szükség szerint, az áru érkezése, illetve feladása előtti adatcserére kiterjedően is; olyan stratégia kidolgozása, amely lehetővé teszi a vámhatóságok partneri együttműködését a szállítmányok ellenőrzése területén; együttműködés – a megvalósíthatóság korlátain belül – olyan többoldalú fórumokon, amelyek alkalmasak a szállítási lánc biztonságával kapcsolatos kérdések felvetésére és megvitatására. A megállapodástervezettel bővítésre kerül az Alapmegállapodás, annak 23. cikkével összhangban, mely szerint a Szerződő Felek az Alapmegállapodást bővíthetik a vámügyi együttműködés fokozása és meghatározott ágazatokra, illetve kérdésekre vonatkozó megállapodások révén való kiterjesztése érdekében. A Szerződő Felek közötti vámügyi együttműködés továbbra is az Alapmegállapodás átfogó keretében zajlik, és a javaslat alapján az Alapmegállapodás szerinti intézményrendszer a megállapodástervezetre is kiterjesztésre kerül. A gyakorlatban az Alapmegállapodás 20. cikkével létrehozott EU–Kanada Vám-együttműködési Vegyes Bizottság (a továbbiakban: Vegyes Bizottság) igazgatja mindkét megállapodást, és felhatalmazást kap arra, hogy a Szerződő Felek nemzeti jogszabályaival összhangban elfogadja a szükséges végrehajtási határozatokat[2], egyebek mellett a kockázatkezelési módszerek, a kockázati standardok, a biztonsági ellenőrzések és a kereskedelmi partnerségi programok kölcsönös elismerését illetően. 2. Az érdekelt felekkel folytatott konzultációk eredményei; hatásvizsgálatok A tagállamokkal való konzultációra a Tanács vámunió-munkacsoportja keretében került sor. Hatásvizsgálatra nincs szükség. 3. A javaslat jogi elemei A Bizottság felkéri a Tanácsot, hogy az Európai Unió működéséről szóló szerződés 207. cikke (4) bekezdésének első albekezdése alapján, összefüggésben 218. cikke (6) bekezdésének a) pontjával, fogadjon el az Alapmegállapodás megkötésére vonatkozó határozatot. A javaslat a közös kereskedelempolitika területéhez, vagyis az Unió kizárólagos hatáskörébe tartozik, ezért a szubszidiaritás elve nem alkalmazható. 4. Költségvetési vonzatok A javaslatnak nincsenek az uniós költségvetést érintő költségvetési vonzatai. 5. Egyéb A megállapodástervezet összhangban van az EU belső biztonsági stratégiájának megvalósítását szolgáló, a Bizottság által kijelölt célkitűzésekkel és fellépésekkel[3]. A megállapodástervezet megkötésére vonatkozó tanácsi határozatra irányuló ezen javaslattal párhuzamosan előterjesztésre kerül a megállapodástervezetnek az Európai Unió nevében történő aláírására vonatkozó tanácsi határozatra irányuló javaslat is. 2012/0073 (NLE) Javaslat A TANÁCS HATÁROZATA a szállítási lánc biztonságával kapcsolatos kérdéseket érintő vámügyi együttműködésről szóló, az Európai Unió és Kanada közötti megállapodás megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdésének a) pontjával, tekintettel az Európai Bizottság javaslatára, tekintettel az Európai Parlament javaslatára, mivel: (1) Indokolt, hogy az Európai Unió és Kanada a szállítási lánc biztonságával és az azzal összefüggő kockázatkezeléssel kapcsolatos kérdésekre kiterjessze vámügyi együttműködését a szállítási lánc végponttól végpontig terjedő biztonságának növelése és egyúttal a jogszerű kereskedelem megkönnyítése érdekében. (2) A […]-i/-jei […/…] tanácsi határozattal[4] összhangban [ ]-án/-én aláírásra került a szállítási lánc biztonságával kapcsolatos kérdéseket érintő vámügyi együttműködésről szóló, az Európai Unió és Kanada közötti megállapodás, figyelemmel későbbi megkötésére. (3) Az Unió nevében jóvá kell hagyni a megállapodást, ELFOGADTA EZT A HATÁROZATOT: 1. cikk A szállítási lánc biztonságával kapcsolatos kérdéseket érintő vámügyi együttműködésről szóló, az Európai Unió és Kanada közötti megállapodást a Tanács az Unió nevében jóváhagyja. A megállapodás szövegét e határozat melléklete tartalmazza. 2. cikk A Tanács elnöke kijelöli azt a személyt, aki jogosult a megállapodás 9. cikke szerinti értesítést az Európai Unió nevében megtenni annak érdekében, hogy kifejezze, az Európai Unió a megállapodást magára nézve jogilag kötelező erejűnek ismeri el. 3. cikk E határozat […]-án/én [5] lép hatályba. Kelt Brüsszelben, .-én. a Tanács részéről az elnök MELLÉKLET TERVEZET Megállapodás az Európai Unió és Kanada között a szállítási lánc biztonságával kapcsolatos kérdéseket érintő vámügyi együttműködésről AZ EURÓPAI UNIÓ és KANADA (a továbbiakban: a Szerződő Felek), Felismerve, hogy Kanada és az Európai Unió szempontjából szükséges a szállítási lánc végponttól végpontig terjedő biztonságának növelése, és egyúttal a jogszerű kereskedelem megkönnyítése; Elismerve a Kanada és az Európai Unió vámhatóságai között régóta fennálló szoros és termékeny kapcsolatokat, Felismerve, hogy e kapcsolatok javulását szolgálná, ha a szállítótartályok biztonságát és a szállítási lánc biztonságával kapcsolatos egyéb kérdéseket érintő együttműködés szorosabbá válna a kockázatkezelési módszerek, a kockázati standardok, a biztonsági ellenőrzések és a kereskedelmi partnerségi programok minél messzemenőbb kölcsönös elismerése révén; Azzal a céllal, hogy keretet alakítsanak ki a szállítási lánc biztonságát érintő gyakorlatok továbbfejlesztésére alkalmas olyan leendő együttműködési módok feltárásához, amelyekkel a vámügyi hatékonyság növelése révén garantálható a szállítási lánc végponttól végpontig terjedő biztonsága és előmozdítható a jogszerű kereskedelem, mindkét fél kereskedelmi közösségének érdekét szolgálva; Azzal a céllal, hogy olyan stratégiát dolgozzanak ki, amely lehetővé teszi Kanada és az Európai Unió együttműködését a rakományok ellenőrzése területén; A Vámigazgatások Világszervezete által létrehozott, a globális kereskedelem biztonságát és megkönnyítését szolgáló, szabványokból álló keretrendszer (SAFE) alapelemeiből kiindulva; Hivatkozva a vámügyi együttműködésről és a vámügyekben történő kölcsönös segítségnyújtásról szóló, Kanada és az Európai Közösség között létrejött, 1998. január 1. óta hatályos megállapodásra (a továbbiakban: Alapmegállapodás), és azzal az óhajjal, hogy az Alapmegállapodást – annak 23. cikkével összhangban – egyedi kérdésre vonatkozó megállapodás révén bővítsék; Elismerve, hogy a Vám-együttműködési Vegyes Bizottságot (a továbbiakban: Vegyes Bizottság) az Alapmegállapodás 20. cikke alapján, azzal a céllal hozták létre, hogy gondoskodjék az Alapmegállapodás megfelelő működéséről, és egyebek mellett meghozza azokat az intézkedéseket, amelyek szükségesek az Alapmegállapodás céljainak megfelelő vámügyi együttműködéshez és az Alapmegállapodásnak a vámügyi együttműködés fokozását és meghatározott ágazatokra, illetve kérdésekre való kiterjesztését szolgáló bővítéséhez; A KÖVETKEZŐKBEN ÁLLAPODTAK MEG: 1. cikk E megállapodás alkalmazásában „vámhatóságok”: – az Európai Unióban: az Európai Bizottság illetékes szolgálatai, valamint az Európai Unió tagállamainak vámhatóságai, – Kanadában: az a közigazgatási szerv, amelyet Kanada a vámügyi szabályozása alkalmazásának hatáskörével felruházott. 2. cikk A Szerződő Felek együttműködnek a szállítási lánc biztonságával és az azzal összefüggő kockázatkezeléssel kapcsolatos kérdésekben. 3. cikk Mindkét Szerződő Fél saját vámhatóságain keresztül bonyolítja le ezt az együttműködést. 4. cikk A Szerződő Felek a következők révén működnek együtt: a) a nemzetközi kereskedelem logisztikai lánca biztonságának vámügyi tekintetben történő megerősítése, és egyúttal a jogszerű kereskedelem megkönnyítése; b) minimumstandardok kialakítása – a megvalósíthatóság korlátain belül – a kockázatkezelési módszerek és a kapcsolódó követelmények és programok tekintetében; c) a kockázatkezelési módszerek, a kockázati standardok, a biztonsági ellenőrzések, a szállítótartályok biztonsága és a kereskedelmi partnerségi programok – köztük az egyenértékű kereskedelemkönnyítő intézkedések – kölcsönös elismerésére való törekvés és adott esetben ezen elismerés bevezetése; d) a szállítási lánc biztonságára és a kockázatkezelésre vonatkozó információk cseréje; minden, e megállapodás keretében lebonyolított információcserére az Alapmegállapodás 16. cikkében az információk bizalmas kezelése és a személyes adatok védelme tekintetében előírt követelmények, valamint a Szerződő Felek jogi szabályozásában előírt titoktartási és adatvédelmi követelmények az irányadók; e) kapcsolattartó pontok kialakítása a szállítási lánc biztonságával kapcsolatos információcsere céljából; f) adatcsere-felület létrehozása szükség szerint, az áru érkezése előtti, illetve feladása előtti adatcserére kiterjedően is; g) olyan stratégia kidolgozása, amely lehetővé teszi a vámhatóságok együttműködését a szállítmányok ellenőrzése területén; h) együttműködés – a megvalósíthatóság korlátain belül – olyan többoldalú fórumokon, amelyek alkalmasak a szállítási lánc biztonságával kapcsolatos kérdések felvetésére és megvitatására. 5. cikk Az Alapmegállapodás 20. cikkével létrehozott Vegyes Bizottság gondoskodik e megállapodás megfelelő működéséről és megvizsgál minden, annak alkalmazása kapcsán felmerülő kérdést. A Vegyes Bizottság felhatalmazást kap arra, hogy az Alapmegállapodásnak mindkét Szerződő Fél nemzeti szabályozásával összhangban történő alkalmazása érdekében határozatokat fogadjon el a kockázatkezelési módszerek, a kockázati standardok, a biztonsági ellenőrzések és a kereskedelmi partnerségi programok területére vonatkozó – például az adatátvitellel vagy a közös megegyezés alapján nyújtott előnyökkel kapcsolatos – kérdésekben. 6. cikk A Vegyes Bizottság megfelelő munkamódszereket vezet be – beleértve munkacsoportok kialakítását is – az e megállapodás végrehajtására irányuló tevékenységeinek támogatására, különösen a következők tekintetében: a) annak megállapítása, hogy e megállapodás alkalmazása adott esetben a szabályok, illetve az előírások milyen módosításait teszi szükségessé; b) az információcserét szolgáló mechanizmusok fejlesztésére alkalmas intézkedések azonosítása és kidolgozása; c) a legjobb gyakorlatok feltárása és kidolgozása, az előzetes elektronikus rakomány-információkra vonatkozó követelményeknek az érkező, induló és átmenő szállítmányokra vonatkozó nemzetközi szabványokkal való harmonizálására is kiterjedően; d) kockázatelemzési standardok meghatározása és kidolgozása a Kanada és az Európai Unió területére importált, ott átrakodott vagy azon átszállított magas kockázatú szállítmányok azonosításához szükséges információk tekintetében; e) a kockázatértékelési standardok harmonizálására irányuló intézkedések meghatározása és kidolgozása; f) az említett standardok teljesítésére alkalmas minimális ellenőrzési standardok és módszerek meghatározása; g) a szállítási lánc biztonságának növelését és a jogszerű kereskedelmi árumozgás megkönnyítését szolgáló kereskedelmi partnerségi programok meglévő standardjainak fejlesztése és újak létrehozása; h) konkrét lépések meghatározása és megtétele a kockázatkezelési módszerek, a kockázati standardok, a biztonsági ellenőrzések és a kereskedelmi partnerségi programok – köztük az egyenértékű kereskedelemkönnyítő intézkedések – kölcsönös elismerése érdekében. 7. cikk 1. Amennyiben e megállapodás végrehajtása kapcsán a Szerződő Felek között nehézségek vagy viták merülnek fel, a Szerződő Felek vámhatóságai arra törekszenek, hogy azokat egyeztetés és tárgyalás útján orvosolják. 2. A Szerződő Felek a vitarendezés más formáiban is megállapodhatnak. 8. cikk 1. Ez a megállapodás a Szerződő Felek írásbeli megállapodása útján módosítható. 2. A módosítás a második olyan értesítés megküldését követő kilencvenedik napon lép hatályba, amelyben a Szerződő Felek diplomáciai csatornákon folytatott jegyzékváltás útján arról értesítik egymást, hogy lefolytatták a módosítás hatálybalépéséhez szükséges belső eljárásaikat. 9. cikk Ez a megállapodás az azon napot követő hónap első napján lép hatályba, amelyen a Szerződő Felek értesítették egymást arról, hogy lefolytatták a megállapodás hatálybaléptetéséhez szükséges eljárásaikat. 10. cikk 1. Ez a megállapodás határozatlan ideig marad hatályban. 2. A Szerződő Felek bármelyike felmondhatja ezt a megállapodást a másik Szerződő Félnek diplomáciai csatornákon keresztül címzett felmondási értesítés révén. 3. Ez a felmondás a felmondási értesítésnek a másik Szerződő Fél általi kézhezvételétől számított hat hónapos időszak lejártát követő hónap első napján lép hatályba. 4. E megállapodás felmondása esetén a Vegyes Bizottság minden határozata hatályban marad, hacsak a Szerződő Felek másképp nem döntenek. Fentiek hiteléül az alulírott, erre kellően feljogosított meghatalmazottak aláírták ezt a megállapodást. Kelt ….. -ban/-ben, a 201 …. év ….. havának ….. napján, két-két eredeti példányban angol, bolgár, cseh, dán, észt, finn, francia, görög, holland, ír, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven, mely nyelvi változatok mindegyike egyaránt hiteles. AZ EURÓPAI UNIÓ RÉSZÉRŐL KANADA RÉSZÉRŐL [1] HL L 7., 1998.1.13., 38. o. [2] A Vegyes Bizottság jogilag kötelező erejű határozatait illetően képviselendő uniós álláspontot a Bizottság előterjesztése nyomán a Tanács alakítja ki [3] Lásd különösen „Az EU belső biztonsági stratégiájának megvalósítása: öt lépés a biztonságosabb Európa felé” című, az Európai Parlamenthez és a Tanácshoz címzett bizottsági közlemény (COM(2010) 673 végleges) 4. célkitűzésének 3. fellépését (Közös kockázatkezelés az áruk külső határokat átlépő mozgásával kapcsolatban). [4] HL L , , . o. [5] A megállapodás hatálybalépésének időpontját a Tanács Főtitkársága teszi közzé az Európai Unió Hivatalos Lapjában.